Врз основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од В.T., против Фондот за пензиско и инвалидско осигурување на Република Северна Македонија, Директорот на Агенцијата за заштита на правото на слободен пристап до информациите од јавен карактер го донесе следното

**Р Е Ш Е Н И Е**

Жалбата од В. Т., против Фондот за пензиско и инвалидско осигурување на Република Северна Македонија, заведена во архивата на Агенцијата за заштита на правото на слободен пристап до информации од јавен карактер под бр. 08-33 на 24.02.2022 година **СЕ ОТФРЛА како недопуштена**.

**О Б Р А З Л О Ж Е Н И Е**

## В. Т., на 25.01.2022 година поднел насловено „барање за доставување на пресметка за највисок износ на старосна пензија за 2013 година“ до Фондот за пензиско и инвалидско осигурување на Република Северна Македонија, со кое побарал:

## „барам да ни доставите пресметка за највисок износ на старосна пензија за 2013 година, односно математички приказ на пресметката врз основа на која неспорно може да се утврди висината на највисоката пензија за 2013 година, а имајќи ги во предвид член 230 од Законот за пензиско и инвалидско осигурување..“

Имателот на информации, на вакво Барање не одговорил во законски предвидениот рок во Законот за слободен пристап до информации од јавен карактер, поради што Барателот на информацијата, поднел Жалба до Агенцијата за заштита на правото на слободен пристап до информации до јавен карактер, заведена во нејзината архива под бр. 08-33 на 24.02.2022 година. Во Жалбата е наведено дека: „...Фондот за пензиско и инвалидско осигурување на Северна Македонија, Скопје не му одговорил на подносителот, односно не постапил во предвидениот рок од 20 дена...“

Агенција, преку е-маил заведен под бр.08-33 од 25.02.2022 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 28.02.2022 година до Агенцијата достави е-маил на кој наведува дека: „До службеното лице за посредување при остварување право на слободен пристап до информација од јавен карактер при Фондот на ПИОМ, не е стигнато барање за информација од јавен карактер од Владимир Туџаров преку адвокатот полномошник Нефтенов Панче, ниту усно ниту писмено ниту електронски. Барањето кое го доставува адвокатот како полномошник, не е доставено преку пропишаниот образец согласно членот 16 од Законот за слободен пристап до информации до јавен карактер ниту е наведено дека се бара информација од јавен карактер. По барањето од адвокатот, како полномошник на Владимир Туџеров е постапено и одговорено во рок од страна на Одделението за регулатива со допис бр.10-469/2 од 03.02.2022 година и истиот Ви го доставуваме во атач.“. Во прилог го достави и Одговорот на барање бр.10-469/2 од 03.02.2022 година.

Агенцијата за заштита на правото на слободен пристап до информации од јавен карактер, постапувајќи по наведената Жалба, **истата ја отфрли како недопуштена**, поради следното:

Агенцијата за заштита на правото на слободен пристап до информациите од јавен карактер, решавајќи по жалбата на Барателот на информацијата, утврди дека Барањето од В. Т., поднесено до Фондот за пензиско и инвалидско осигурување на Република Северна Македонија на 25.01.2022 година, не претставува барање за пристап до информации од јавен карактер, туку е барање од надлежност на Фондот.

Според член 16 став 5 од Законот за слободен пристап до информации од јавен карактер, барател не е должен да го образложи барањето, но **е потребно да наведе дека се работи за барање за пристап до информации**.

Согласно член 26 од Законот за слободен пристап до информации од јавен карактер „Право на правна заштита во согласност со овој закон има барателот кој поднел барање за пристап до информација согласно членот 12 став (1) од овој закон“.

Согласно погоре наведеното, Агенцијата за заштита на правото на слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против истото не може да се поднесе жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

Решено во Агенцијата за заштита на правото на слободен пристап до информациите од јавен карактер на \_\_.\_\_.2022 година, под бр.08-33.

|  |  |  |
| --- | --- | --- |
|  |  | **Директор**  **Пламенка Бојчева** |